Papersnake/gushiwen huggingface dataset:
同坰寄黄济川五首
吴则礼（宋代）

饭饱团栾坐，前笛或姓庞。
痴云黏楚甸，小雪著荆江。
尚要评诗律，何因唤酒缸。
旭来底处好，脱屐弄艂艭。
路西田舍示虞孙小诗二十四首 其十六
李之仪（宋代）

见事迟来五十年，何须投老念艰难。暖衣饱食无过此，谁是鲇鱼上竹竿。
邵伯埭
施朝干（清代）

早发平湖口，惊看绝岸虚。水中生白屋，木杪接行鱼。

世忆南朝远，筹非太傅疏。欲裁《沟洫志》，感叹望青徐。
秋日伍国开有开定国侄过赏五丫兰 其二
李孙宸（明代）

九畹传幽况，湘皋夙擅名。几闻开五颖，还得共孤茎。

浥露金光细，摇风朵佩轻。美人应采撷，投赠不胜情。
漫兴
孙绪（明代）

行年五十未知非，漳水滩头独掩扉。万里归来双鬓在，一经真与众情违。

月明古渡渔灯暗，秋尽空山木叶飞。今我故吾何必问，望中星宿渐依稀。
董家园对雨
韩维（宋代）

霏微池上来，萧散竹间度。
稍远树头花，颇沉波面絮。
狂收游骑迹，喜动田翁语。
对酒岂不佳，幽寂自成趣。
洞仙歌 赋孙明叔水光山色舟
邵亨贞（元代）

红尘海里，好风光谁有。输与沧浪钓竿手。信翩然、一苇目断空浪，烟草外，历历湘云楚岫。

谩随春浪去，路入桃源，肯为繁华暂回首。岁晚若归来，纵鸥鹭忘机，莫系缆、汉南杨柳。

好乘兴、凌风访蓬莱，为说与麻姑，海桑依旧。
诗悼路钤舍人德久潘公三首 其二
叶适（宋代）

风骚阃域自难亲，随世声名未必真。更远更疏应不在，山谣水语记精神。
早发金堤驿
王建（唐代）

虫声四野合，月色满城白。家家闭户眠，行人发孤驿。

离家尚苦热，衣服唯轻绤。时节忽复迁，秋风彻经脉。

人睡落堑辙，马惊入芦荻。慰远时问程，惊昏忽摇策。

从军岂云乐，忧患常萦积。唯愿在贫家，团圆过朝夕。
偈颂一百六十首
释宗杲（宋代）

今朝又是端午节，文殊善财忙不彻，
杀人活人药不灵，自添脑后三斤铁。
观音妙智力，能救世间苦。
是甚麽，铁蛇鑽入土。
送僧归玉泉寺
刘得仁（唐代）

玉泉归故刹，便老是僧期。乱木孤蝉后，寒山绝鸟时。

若寻流水去，转出白云迟。见说千峰路，溪深复顶危。
诏狱　自浙至京未尝顷刻释三刑
韩邦奇（明代）

五品监司贵，朝廷法不私。一封渎明主，十口累相知。

黄卷春扉静，青灯夜榻迟。旧闻胡宪使，此日慰相思。
望海潮（八月十五日钱塘观潮）
赵鼎（宋代）

双峰遥促，回波奔注，茫茫溅雨飞沙。霜凉剑戈，风生阵马，如闻万鼓齐挝。儿戏笑夫差。谩水犀强弩，一战鱼虾。依旧群龙，怒卷银汉下天涯。

雷驱电炽雄夸。似云垂鹏背，雪喷鲸牙。须臾变灭，天容水色，琼田万顷无瑕。俗眼但惊嗟。试望中仿佛，三岛烟霞。旧隐依然，几时归去泛灵槎。
送僧雅觉归东海
张乔（唐代）

山川心地内，一念即千重。
老别关中寺，禅归海外峰。
鸟行来有路，帆影去无踪。
几夜波涛息，先闻本国钟。
寄范石湖五首
王阮（宋代）

殊庭诏禄佚忠勤，秘殿升班宠旧勋。
试向午桥诸第问，有谁别墅得奎文。
句
丁谓（宋代）

梅花过岭路，桃叶渡江船。
宴韦侍御新亭
林滋（唐代）

烟磴披青霭，风筵藉紫苔。花香凌桂醑，竹影落藤杯。

鸣籁将歌远，飞枝拂舞开。未愁留兴晚，明月度云来。
下第归故园
薛嵎（宋代）

扁舟摇荡水心村，几度烟波入梦魂。
猨鹤认名听号令，淦樵报礼叙寒温。
浮生多事景逾促，自古求人道不尊。
莫为穷途妨旷达，定应束帛贲丘园。
过吴云御太史村斋
释今覞（明代）

翰林家食自来清，三径遥寻独出迎。草履箨冠居士服，疏灯寒出故人情。

酒酣白发誇元亮，瓜熟青门忆邵平。女嫁男婚今已毕，肯将庐岳听泉声。
观音碥
汪仲洋（清代）

瓮里嵌天光，四围是积铁。我从壁上行，盘空数十折。

嵯岈千丈峰，突如云出穴。猿猱失攀援，鹰隼愁飞越。

堂堂贾中丞，手持天上节。纵火烧砯崖，横腰凿一缺。

怪石当人头，补天悬破裂。赪霞飞不去，丹嶂扪犹热。

飞瀑溅石梁，浪花冻成雪。流为百丈潭，无风自澄彻。

山回人亦转，划然风景别。岁晚行路难，吁嗟心兀兀。
菩萨蛮 其十四 颠倒韵伯兄大千侄阿莲同作
毛奇龄（清代）

刺桐花满高桥寺。寺桥高满花桐刺。魂断几家村。村家几断魂。

去騧嘶落絮。絮落嘶騧去。娘度夜中霜。霜中夜度娘。
余蓄石屏风十游稚宜喜而求之辄遗其一侑以五
曾丰（宋代）

月走地中忙丧精，化为异石琢为屏。
其中幻画山河影，不止数峰江上青。
送毛真人还龙虎山
揭傒斯（元代）

手绾银章主秘祠，翩然归去忽如遗。麈湖龙井云间上，凤曲鸾如月下吹。

香逐蘅薇深更入，气交梨枣静偏宜。南屏风雨平坡雪，争似山中梦觉时。
泊旧忠州寻白乐天陆宣公旧治 其一
朱樟（清代）

香山居士无遗迹，句引诗人泊水涯。只有风前雌蝶喜，东坡曾见旧栽花。
杂兴
陆游（宋代）

涤砚欲其洁，磨镜欲其明。
愿君试思之，与己孰重轻？
流芳桥
司马光（宋代）

桥下流芳度，余春日夕催。
呼人洗樽斝，招客藉莓苔。
倚柱时流滞，随波乍往回，
仙家如不近，安得此花来。
览史 其一
李正民（宋代）

塞侯微巧为求名，司马巧宦至九卿。汲黯戆直安仁拙，千载悠悠谁重轻。
笑坐金鞍歌落梅
方蒙仲（宋代）

谪仙豪放甚，小妾伴金鞍。
未可将穷相，诗人一例看。
吴鸿业百蝶图题词
范挹韩（清代）

南园晒粉午晴时，画出风流一段痴。底事落花春寂寂，祝英台近谱新诗。
代书寄韩履善右司赵庶可寺簿
戴复古（宋代）

涉世几三折，行年近八旬。
江湖倦游客，天地苦吟身。
白发可怜老，青云多故人。
东风虽有力，朽木不逢春。
戏题愚溪
范成大（宋代）

碧湍漱白石，沄沄复汤汤。
既为人所愚，安用尔许忙？
我昔曾经过，重来已三霜。
无事趼双足，奔走宁非狂。
溪流到江平，翻笑客路长。
岂不有岁晚，乞身还故乡。
重约游山
董嗣杲（宋代）

江州庐山阴，万象蕴奇秘。
笑扶鬼面行，趁云步幽邃。
虎迹过溪明，龙气蟠松翠。
香炉紫烟合，灿若金布地。
诸佛妙庄严，千灯烛魑魅。
向来远法师，绝识具圣智。
白莲曾结社，今古想标致。
客子徒仰高，可望不可企。
山头日落易，木阴混清閟。
野禽叫瀑顶，预知夜无寐。
怀抱挹仙芬，欲将世情弃。
斯游会重寻，直待凉风至。
过侯城里有感
魏泽（明代）

笋舆冲雨过侯城，抚景依然感慨兴。黄鸟向人空百啭，青猿堕泪只三声。

山中自可全高节，天下难居是盛名。却忆令威千载后，重归华表不胜情。
和张子明学录三首 其三
刘诜（元代）

张君北方学，易道究微净。长才譬骐骥，局蹐果下径。

作亭依层城，傲悦有馀兴。芳草皆会心，飞云亦成咏。
次韵赵提举二首 其一
俞德邻（宋代）

白首玄经病子云，感时怀旧独沾巾。十年战伐多新鬼，四海逢迎少故人。

上苑莺花非昔日，曲江蒲柳为谁春。涌金香酒甜如蜜，满眼沽来莫厌频。
晚游沙洲寺
仲承述（清代）

古寺萧然近翠微，寻幽日暮叩禅扉。闲云似欲分僧坐，夕露无禅蘸客衣。

四壁琉璃融慧性，一函贝叶发清机。适从会得空中意，悔逐红尘事事非。
江南杂体二首
王建（唐代）

江上风翛翛，竹间湘水流。日夜桂花落，行人去悠悠。

复见离别处，虫声阴雨秋。

处处江草绿，行人发潇湘。潇湘回雁多，日夜思故乡。

春梦不知数，空山兰蕙芳。
和任开叔观福严院旧题名
司马光（宋代）

墨踪尘淡鬓华新，犹喜重来值故人。
二十二年如转目，洛阳不改旧时春。
碧山社会次俞是堂韵二首 其一
强仕（明代）

雪泥踪迹动经年，重捧芝函意恻然。宿德久悬丹陛望，闲心欲伴碧山禅。

嗣音正羡空桑奏，为国时搜下泽贤。问俗画熊来早暮，水沉一炷石楼烟。
慈云四景甘露泉
苏轼（宋代）

阶下有龙潭，一泓寒且碧。
不须抚两掌，流出仙人液。
送南京太常卿穆公玄庵致仕还山东
林文俊（明代）

先生海内称儒宗，气格不与俗人同。晚以著书为寔历，道着利人面已红。

今者抗疏辞天子，拂衣去伴商山翁。我歌送之感且叹，却惭羽翼在樊笼。

豫愁别后知音少，临分更为抚丝桐。曲终酒罢各分手，冷冷江上多清风。
海珠寺
曾道唯（明代）

梵宇奇檠石一拳，布金开刹自何年。回环四水全浮地，倒影长空小碍天。

山翠北来供几案，海涛东簸拥楼船。琳宫剑垒看如此，沧海将无浅作田。
癸酉春送杨君雨人北上
曾曰唯（明代）

杏雨香春江，柳花上行李。立马一书生，感时涕江涘。

握手访中原，茫茫不可视。今上古武丁，鼎铛缺双耳。

大川棹腐楫，劲弦控挠矢。翰林养相望，棋枰酒杯底。

何不习吏事，而但讨文史。言官无大谏，徒取圣听鄙。

是以越职言，或从小臣起。大学古成均，诸生与胄齿。

今为鬻爵肆，群蚁奔羊市。高皇重积分，中兴复古始。

司成冢宰争，王言若置屣。嗟古举贤良，选择励廉耻。

晁贾公孙文，犹云累科举。胡乃名世才，时艺斯焉取。

孔孟虽皇皇，亦当事训诂。而况帖括中，安得伊与吕。

安石乱天下，种毒今未已。记诵欺主司，田宅遗孙子。

大车誇闾巷，竿牍害乡里。养士三百年，功效如是止。

齐寇比帝京，寒齿附唇比。困兽思决藩，恐其渡辽水。

西贼秦抵燕，较齐稍缓尔。亦畏走北胡，二寇互表里。

即我粤海中，大鲸相衔尾。百城一参戎，犄角将何以。

墨牧嚼人骨，大吏倒贤否。清惠被弹文，交章荐狼豕。

犯怒长官邪，乃云肃网纪。虽不非大夫，亦当计桑梓。

子昔感神京，帝栋础则圮。万虏城下薄，无人应拊髀。

天子自登陴，朋分挠国是。寄书太息言，天下事如此。

以致圣主疑，有臣不敢恃。大镇工户曹，中官坐协理。

主既疑益深，臣乃化绕指。间有谔谔然，千人而一士。

此行又三岁，抱膝熟摩揣。努力经世务，明明天子使。

若乃逢年事，其道在故纸。黄口拾进贤，沾沾亦自喜。

得之不必才，况子已才美。何事立春江，喃喃话知己。
张银台避兵湖上三首 其二
皇甫汸（明代）

黄巾夜逐马鞍东，华屋朝随一创空。但使有桥容博望，不将无宅笑张融。
寿常州路过噜噶齐
陆文圭（元代）

蓬山阁上冠群贤，出拥朱放浙水边。
但看两州歌善政，宜膺多福享遐年。
当生自是长生佛，未老应数不老仙。
寿杯肯向人间饮，摧傍莲峰玉井倾。
外甥三郎删定和予冠字韵诗极可喜再用其韵作
晁说之（宋代）

赵甥诗与雅音合，韦舅宜高进德冠。
我到古人良已远，汝家宗姓莫教难。
传家自喜春秋在，居职应怜翰墨残。
门户人身难相称，衣裳仪观不须叹。
八月七日被命上会稽沿途所历拙於省记为韵语
魏了翁（宋代）

禹穴元从一罅通，禹陵元在乱山中。
饮泉窆石皆如此，误却东游太史公。
禅人并化主写真求赞
释正觉（宋代）

锁口而禅，篾腹而饿。
透出劫空心相微，不见秋毫身量大。
法憙为食，法空为座。
毗耶门户打开，少室家风觑破。
言满天下兮，而无口过。
离齐州后五首
曾巩（宋代）

将家须向习池游，难放西湖十顷秋。
从此七桥风与月，梦魂长到木兰舟。
送回岭汪士林之杭
朱升（宋代）

武林物色入诗香，把袂安能□四方。酒尽一尊山意晚，舟行六月水风凉。

壮怀去去游而乐，道路悠悠阻且长。若见虚翁烦寄语，文章日月与齐光。
赠胡易鉴
朱复之（宋代）

可怜扰扰鉴中人，五十枯蓍了此身。
若欲致身须数外，何时日月得停轮。
商山道中（一作度商山晚静，又作净）
赵嘏（唐代）

和如春色净如秋，五月商山是胜游。

当昼火云生不得，一溪萦作万重愁。
黎城酒
唐庚（宋代）

黎城酒贵如金汁，解尽寒衣方一吸。狱曹参军到骨穷，簿书吻燥何由湿。

夜来细雨落檐花，对客惟有尝春茶。明朝踏月趁早衙，免使路中逢曲车。
出山二首 其二
陈与义（宋代）

山空樵斧响，隔岭有人家。日落潭照树，川明风动花。
次单君范袖来汪西皋所譔咏秋十章以示因和之
陈著（宋代）

昏眵望杳水云村，好句从来风月人。
瓦缶不量追大吕，冰壶何惜受纖尘。
张冠卿以前诗怀哉各努力人物古来少之句为十诗见寄次韵奉酬 其四
陈傅良（宋代）

朝鸡警冠剑，巷犬吠村坞。胡然子列子，越在郑东甫。

永怀王黍离，莫与戍申许。鸡犬各有役，人亦宜自努。
杂咏四首
王安石（宋代）

故畦抛汝水，新垄寄锺山。
为问扬州月，何时照我还。
道州毁鼻亭神记
柳宗元（唐代）

鼻亭神，象祠也。不知何自始立，因而勿除，完而恒新，相传且千岁。

元和九年，河东薛公由刑部郎中刺道州，除秽革邪，敷和于下。州之罢人，去乱即治，变呻为谣，若痿而起，若朦而了，腾踊相视，欢爱克顺。既底于理，公乃考民风，披地图，得是祠。骇曰：“象之道，以为子则傲，以为弟则贼，君有鼻而天子之吏实理。以恶德专世祀，殆非化吾人之意哉！”命亟去之。于是撤其屋，墟其地，沉其主于江。公又惧楚俗之尚鬼而难谕也，乃遍告于人曰：“吾闻‘鬼神不歆非类’，又曰‘淫祀无福’。凡天子命刺史于下，非以专土疆、督货贿而已也。盖将教孝弟，去奇邪，俾斯人敦忠睦友，祗肃信让，以顺于道。吾之斥是祠也，以明教也。苟离于正，虽千载之违，吾得而更之，况今兹乎？苟有不善，虽异代之鬼，吾得而攘之，况斯人乎？”州民既谕，相与歌曰；“我有苟老，公燠其肌。我有病癃，公起其羸。髫童之嚚，公实智之。鳏孤孔艰，公实遂之。孰尊恶德？远矣自古。孰羡淫昏？俾我斯瞽。千岁之冥，公辟其户。我子洎孙，延世有慕。”

宗元时谪永州，迩公之邦。闻其歌诗，以为古道罕用，赖公而存，斥一祠而二教兴焉。明罚行于鬼神，恺悌达于蛮夷，不惟禁淫祀，黜非类而已。愿为记以刻山石，俾知教之首。
同颙斋嵩霞皋亭看红叶即事
钱琦（明代）

长空霁烟雾，幽意何凄悄。乘兴访东皋，挈伴踏清晓。

是时秋云访，万木就枯槁。爱兹枫林叶，冷挹霜华饱。

灼如夭桃鲜，烂若晴霞绕。曲折缘树行，一路恣幽讨。

信步不知远，误到境逾好。忽逢田舍翁，招邀入深窱。

茅茨三五间，夹以翠竹筱。到门引客入，礼法互草草。

老瓮篘新开，山庄地不扫。橘摘檐前枝，鱼网门外沼。

远岫出重云，疏林鸣杂鸟。俯仰身世忘，乾坤草亭小。

引觞渐颓然，夕阳沈树杪。拂衣辞主人，夹路晚烟袅。

凉飔醒醉眸，枝枝红未了。矫首发长歌，清音出林表。

良会亦须臾，美景讵常保。不见红叶红，转眼随秋老。

寄言素心人，灵根慎自葆。
因来诗有题桥之句呈陆农师 其一
孔平仲（宋代）

土壅沙培种海棠，木阴池径要深藏。臧文窃位人多笑，犬子题桥君未忘。

心嗜黄柑聊小擘，手拈红叶又成章。早莺归燕催时节，即泛金英醉菊堂。
种菊庵为无锡钱子义赋
凌云翰（元代）

绕庵种菊待秋先，不道春苗已厌尝。酒效少陵拈重碧，花怜惟演进姚黄。

满城风雨重阳意，三径荒芜几处香。况有惠山泉可试，拟同桑苧对幽芳。
酒泉子 其二 以茉莉沙坪茶送少岷
杨慎（明代）

灌口沙坪摘小春。素馨茉莉荐香尘。要知贮月金波味，只有餐霞玉洞人。

云叶嫩，乳花新。冰瓯雪瓯却杯巡。清风两腋诗千首，舌有悬河笔有神。
闲中书适
陆游（宋代）

乞得残骸久，天涯一秃翁。
瓢分春瓮绿，甑绝太仓红。
短褐便冬暖，长砍乐岁丰。
老腰那可折，步步赖枯筇。
陪东坡中和堂赏月
刘季孙（宋代）

中和堂上月，盛夏似高秋。天泻银河水，人披紫绮裘。

气飘闻赤壁，语胜踊黄楼。归袂接夫子，适从何处游。
景祐飨先农五首 其五 送神用《凝安》。
郊庙朝会歌辞（宋代）

务啬之本，恤祀惟馨。神斯至止，降福攸宁。崇兹稼政，合于礼经。

俎彻乐阕，邈仰回灵。
女冠子
牛峤（唐代）

绿云高髻，点翠匀红时世。月如眉，浅笑含双靥，

低声唱小词¤

眼看惟恐化，魂荡欲相随。玉趾回娇步，约佳期。

锦江烟水，卓女烧春浓美。小檀霞，绣带芙蓉帐，

金钗芍药花¤

额黄侵腻发，臂钏透红纱。柳暗莺啼处，认郎家。

星冠霞帔，住在蕊珠宫里。佩丁当，明翠摇蝉翼，

纤珪理宿妆¤

醮坛春草昼绿，药院杏花香。青鸟传心事，寄刘郎。

双飞双舞，春昼后园莺语。卷罗帏，锦字书封了，

银河雁过迟¤

鸳鸯排宝帐，豆蔻绣连枝。不语匀珠泪，落花时。
二月八日与黄焘僧昙颖过逍遥堂何道士宗一问
苏轼（宋代）

安心守玄牝，闭眼觅《黄庭》。
问疾来三士，浇愁有半瓶。
风权时落蕊，病鹤不梳翎。
樽空我归去，山月照君醒。
与荣西
释怀敞（宋代）

不露锋芒意已彰，扬眉早堕识情乡。
著衣吃饭自成现，打瓦鑽龟空着忙。
若信师姑元女子，无疑日本即南唐。
一天月色澄江上，底意分明不覆藏。
久别离
李白（唐代）

别来几春未还家，玉窗五见樱桃花。
况有锦字书，开缄使人嗟。
桃此肠断彼心绝。
云鬟绿鬓罢梳结，愁如回飙乱白雪。
去年寄书报阳台，今年寄书重相催。
东风兮东风，为我吹行云使西来。
待来竟不来，落花寂寂委青苔。
诸暨道中遇雪
郑刚中（宋代）

乱花催腊舞江干，村酒沽来岂问酸。
仟女云间休剪水，孤松岭上不知寒。
虎山桥
潘曾莹（清代）

邓尉多名山，奇秀自兹始。彩虹映中流，浩渺不知里。

红叶残霞明，青芦晚风起。徘徊月初出，长空净如洗。

桥头倚横笛，清兴曷云已。双崦一镜中，空明有如此。

月气不在天，冥冥化为水。
朱陈嫁娶图
张侃（宋代）

生男愿封侯，嫁女在比邻。此是古人言，最知天理真。

世远人亦伪，嫁娶来城闉。岁序罕聚首，浩渺不计春。

当其出门时，错落车百轮。笙箫填孔道，珠翠委泥尘。

堂开牡丹屏，盘横水精鳞。徒取眼前富，未问身后贫。

女娇鲜礼法，薄夫贻所亲。民家女及嫁，择对走踆踆。

一旦有其家，昕昏如主宾。谁图朱陈村，宜为尧舜民。
鄂渚除夜书怀
来鹄（唐代）

鹦鹉洲头夜泊船，此时形影共凄然。难归故国干戈后，

欲告何人雨雪天。箸拨冷灰书闷字，枕陪寒席带愁眠。

自嗟落魄无成事，明日春风又一年。
沁园春（初冬夜坐闻淮上捷音次韵）
曾觌（宋代）

更漏迢迢，乍寒天气，画烛对床。正井梧飘砌，边鸿度月，故人何处，水远山长。老去功名，年来情绪，宽尽寒衣销旧香。除非是，仗蛮笺象管，时伴吟窗。

词章。莫话行藏。且喜见捷书来帝乡。看锐师云合，妖氛电扫，随堤宫柳，依旧成行。梦绕他年，青门紫陌，对酒花前歌正当。空成恨，奈潘郎两鬓，新点吴霜。
常雩行事於祈年殿以是年鼎新圜丘礼成敬述
弘历（清代）

辰见夏维孟，常雩举盛仪。春畬深志庆，时泽更希垂。

宝构方新焕，璿坛暂奉移。祈年诚有素，即事倍乾寅。
赐安徽学政刘墉
弘历（清代）

海岱高门第，瀛洲新翰林。尔堪拟东箭，其善拣南金。

河戒伐檀诮，薪勤芃棫心。家声勉承继，莫负奖期深。
福州神光寺塔
周朴（唐代）

良匠用材为塔了，神光寺更得高名。风云会处千寻出，

日月中时八面明。海水旋流倭国野，天文方戴福州城。

相轮顶上望浮世，尘里人心应总平。
和元卿二首 其二
慕容彦逢（宋代）

荆吴豪俊最缤纷，功烈平西自出群。节操不惭张御史，功名终似李将军。

安仁句语聊书实，宣佩声猷更袭芬。岂谓千年有遗恨，数间颓屋枕溪垠。
山水之閒
郭之奇（明代）

宇宙虽遐，古今若寄。高深何物，天地所遗。水山之閒，是当有异。

仁者见仁，智者见智。余及水山，与亭为四。形则万殊，情本一致。

幽谷相求，玄迹多秘。退而寻之，乃获其至。
夏日十二首 其十
张耒（宋代）

陶令抛官易，庞公去隐深。由来浮世事，可见昔人心。

卜筑閒多思，奔驰病不禁。檐楹来燕雀，鸾鹤自山林。
青云驿
元稹（唐代）

岧峣青云岭，下有千仞谿.裴回不可上，人倦马亦嘶。

愿登青云路，若望丹霞梯。谓言青云驿，绣户芙蓉闺。

谓言青云骑，玉勒黄金蹄。谓言青云具，瑚琏杂象犀。

谓言青云吏，的的颜如珪。怀此青云望，安能复久稽。

攀援信不易，风雨正凄凄。已怪杜鹃鸟，先来山下啼。

才及青云驿，忽遇蓬蒿妻。延我开荜户，凿窦宛如圭。

逡巡吏来谒，头白颜色黧。馈食频叫噪，假器仍乞醯。

向时延我者，共舍藿与藜。乘我牂牁马，蒙茸大如羝。

悔为青云意，此意良噬脐。昔游蜀门下，有驿名青泥。

闻名意惨怆，若坠牢与狴。云泥异所称，人物一以齐。

复闻阊阖上，下视日月低。银城蕊珠殿，玉版金字题。

大帝直南北，群仙侍东西。龙虎俨队仗，雷霆轰鼓鼙。

元君理庭内，左右桃花蹊。丹霞烂成绮，景云轻若绨。

天池光滟滟，瑶草绿萋萋。众真千万辈，柔颜尽如荑。

手持凤尾扇，头戴翠羽笄。云韶互铿戛，霞服相提携。

双双发皓齿，各各扬轻袿.天祚乐未极，溟波浩无堤。

秽贱灵所恶，安肯问黔黎。桑田变成海，宇县烹为齑。

虚皇不愿见，云雾重重翳。大帝安可梦，阊阖何由跻。

灵物可见者，愿以谕端倪。虫蛇吐云气，妖氛变虹霓。

获麟书诸册，豢龙醢为臡.凤凰占梧桐，丛杂百鸟栖。

野鹤啄腥虫，贪饕不如鸡。山鹿藏窟穴，虎豹吞其麛。

灵物比灵境，冠履宁甚睽。道胜即为乐，何惭居稗稊。

金张好车马，於陵亲灌畦。在梁或在火，不变玉与鹈。

上天勿行行，潜穴勿凄凄。吟此青云谕，达观终不迷。
次韵王彦猷参谋避胡 其二
周紫芝（宋代）

扁舟流浪作浮家，病齿凋零脱左车。千里归心秋后燕，一年春事雨前茶。

它时我自开三径，此去君当判六花。相见已还平日愿，豚蹄何用祝污邪。
和季弟韵二十首
刘克庄（宋代）

何处有禾三百廛，芋区止在舍西边。
室如蒙叟生虚白，诗赛唐西选极玄。
耐久不如常友石，固穷未肯便兄钱。
春晴尤惬看花者，却怕山田欠水泉。
点绛唇·万木凋残
佚名（宋代）

万木凋残，早梅独占孤根暖。前村雪满。昨夜南枝绽。堪恨倚栏，容易吹羌管。飘琼片。翠蛾争选。贴向桃花面。
宣妙寺偶成
卫宗武（宋代）

满座清风来古木，半窗斜日下危岑。
观僧弈罢了无事，一枕凉生冰雪襟。
拜表回闲游
白居易（唐代）

玉珮金章紫花绶，纻衫藤带白纶巾。晨兴拜表称朝士，

晚出游山作野人。达磨传心令息念，玄元留意遣同尘。

八关净戒斋销日，一曲狂歌醉送春。酒肆法堂方丈室，

其间岂是两般身。
晚春
张佩纶（清代）

市尘知避俗，兀坐玩春深。火烬茶香细，书横竹个阴。

惜花生佛意，听雨养诗心。傲吏非真寂，虚空喜足音。
赠梁弥仙
张炜（宋代）

笑侧华阳一幅巾，碧眸苍鬓貌如春。
罗浮洞里通勾曲，疑怪相逢似故人。
病起小饮
陆游（宋代）

病起新霜满鬓蓬，凭高一笑与谁同？酒如渌静春江水，人有鸿荒太古风。
野寺钟来夕阳外，寒山空插乱云中。
一官正尔妨人乐，只合沧浪狎钓翁。
送萧颖士赴东府得离字
长孙铸（唐代）

大德讵可拟，高梧有长离。素怀经纶具，昭世犹安卑。

落日去关外，悠悠隔山陂。我心如浮云，千里相追随。
中秋月色甚佳病不及观
李流谦（宋代）

斲月如冰轮，不知几玉斧。
寒光十万里，余影到牖户。
我病欲强出，瘦骨怯风露。
技痒时不禁，窗隙窥皓素。
年年到中秋，此夕日夜数。
酒熟客不至，景胜人或负。
燕鸿初何心，亦作不相遇。
拊几但悲啸，看剑欲狂舞。
幽虫不相干，空阶自言语。
又书一绝戏呈
司马光（宋代）

伯常远自郢中回，喜与愁心相继来。幸得蒹葭依玉树，愁将瓦砾报琼瑰。
谋退四首
宋庠（宋代）

勤勤念耦耕，不是钓虚名。
皓魄圆犹缺，芳卮满故倾。
佩韦防事急，分肉倚心平。
此意将谁语，临深坐冶城。
圯上仙踪送吏部黄侍郎弟叔衡南归
程敏政（明代）

下邳城东沂水流，水中圯桥春复秋。何物老翁有奇术，乃此折复张留侯。

往事悠悠已千载，履迹宁随浪纹改。莫推授受不可当，太息无人继风采。

侯官才人黄叔衡，家居不出多史评。文章伯氏今少宰，远省到京无限情。

雁声催人难久住，风雨萧萧复南去。水边大石堪舣舟，予固应知赋长句。
有叹二首 其二
范成大（宋代）

贫富交情乃见，炎凉岁序方成。越秦本异肥瘠，鲁卫何曾弟兄。
再和孙正甫音字韵呈舍人
韦骧（宋代）

峨峨气格冠书林，落落文章叩玉音。暂别谏垣虚谠论，聊持使节慰焦心。

红尘翠霭飘衣绣，紫幅黄油护印金。采尽舆情将入告，谋谟谁得见精深。
为古艾郑子刚赋可轩
陈郁（宋代）

未赴功名且钓船，忽勤王事即貂蝉。
丈夫出处随时变，须卜此心然不然。
辇下春怀十绝呈赵达夫 其九
刘弇（宋代）

三径就荒归渺邈，五浆先馈懒逢迎。较量春色无花品，收拾生涯有酒觥。
香涧
郭祥正（宋代）

涉溪攀磴兴何长，隔岸人家桃杏香。便是武陵迷路处，只无鸡酒劝渔郎。
和杨公济钱塘西湖百题 其四十一 朱崖
郭祥正（宋代）

彤霞贯来久，赤石异诸崖。月照夜光发，风生云雾埋。
蓦山溪
黄庭坚（宋代）

山明水秀，尽属诗人道。应是五陵儿，见衰翁、孤吟绝倒。一觞一咏，潇洒寄高闲，松月下，竹风间，试想为襟抱。

玉关遥指，万里天衢杳。笔阵扫秋风，泻珠玑、琅琅皎皎。卧龙智略，三诏佐升平，烟塞事，玉堂心，频把菱花照。
游景空寺兰若
孟浩然（唐代）

龙象经行处，山腰度石关。屡迷青嶂合，时爱绿萝闲。

宴息花林下，高谈竹屿间。寥寥隔尘事，疑是入鸡山。
闲遣 其一
朱寯瀛（清代）

葹菉丛中自葆真，懒从詹尹问前因。老将及耄宁争智，生本多忧任贺贫。

耻效纵横欺世辈，甘为勤苦授经人。握兰总受皇天眷，肯道儒冠误此身。
哭王子野待制
余靖（宋代）

赤墀趋步近相陪，邸吏俄传远讣来。
方冀君心辨忠义，岂知天意夺贤材。
堪伤棣萼同时葬，空想铭旌此日回。
谪宦无缘亲渍酒，江边长恸独徘徊。
送天目吴君实馆越
方回（元代）

天目山人客鉴湖，请言近世两鸿儒。
洪平斋集亲抄否，陆放翁鸿背诵无。
绿芡紫莼乘月采，黄精白术入云锄。
土毛未负将军腹，万卷撑肠定不枯。
由定光岩历西竺寺登阁
皇甫汸（明代）

江上茱萸节，山中祗树林。攀岩披雾密，登阁倚云深。

归驾因风御，当杯待月临。自伤摇落候，空有佩兰心。
谢通甫寄交藤方并气术图
韦骧（宋代）

仰高诚府日钦钦，翰墨飞光忽见临。练气指迷先六字，饵丹传诀胜千金。

仁人锡类多推己，尘迹知非早有心。聊抒小诗酬厚赐，自惭布鼓若为音。
友人铜雀一砚
释永颐（宋代）

异物留传因好古，南来箧笥伴一琴。
漳河流水去无已，魏主荒一久废深。
往日奸文须九锡，今朝片瓦尚千金。
所嗟人事多浮伪，谁识河滨古舜心。
宝镜篇
王稚登（明代）

舒生宝镜草堂前，锦囊入手明月圆。
雪光辉辉照肝胆，流苏风飓朱绳县。
青铜千岁化玄玉，声如金磬清悠然。
龙文不断细如发，天吴海若纷纠缠。
夏王九鼎铸神怪，无乃祖此相流传。
徐君爱镜如爱剑，胡僧海客求识面。
玉匣时时风雨鸣，翠奁忽忽蛟龙战。
呜呼人事岂有常，徐君白骨烟荒凉。
此镜舒生买归越，转展胡乃登斯堂。
摩挲反覆辨世代，未必秦汉将无唐。
唐人笔势仿佛晋，蝇头小字题其傍。
或随龙驭蒙葬地，玉鱼金碗同深藏。
不然妃后殉红粉，断冈落日埋清光。
秦园汉寝今谁识，骐飐石马眠荆棘。
耕人拾此意茫昧，青钱斗粟轻弃掷。
流传吾意任来去，神物不受相秘惜。
嵩高少室山万重，秋风桃竹访赤松。
寒辉系肘照幽壑，魑魅不敢窥尘容。
亦愁变化不可测，丰城神剑终为龙。
和马寺丞秋日寄明复先生
石介（宋代）

秋阴闭秋色，何处动悲凉。
有叟傅岩隐，明时潘鬓苍。
残书几箧蠹，寒菊半离荒。
惟学春秋者，时时到草堂。
伊水门
楼颖（唐代）

朝涉伊水门，伊水入门流。惬心乃成兴，澹然泛孤舟。

霏微傍青霭，容与随白鸥。竹阴交前浦，柳花媚中洲。

日落阴云生，弥觉兹路幽。聊以恣所适，此外知何求。
金缕曲 题汪小珊水部“六桥烟雨图”
翁瑞恩（清代）

卅里湖边路。带长堤、红桥曲折，绿杨无数。云隔烟迷人迹远，只有青山当户。

曾系艇、鸥波深处。渌水粼粼浓似染，最销魂、几阵疏疏雨。

萍万点，散还聚。

酒痕记取襟前句。看新诗、袖中一卷，吴歈初谱。多少长洲荒苑柳，依旧春风眉妩。

可还似、西冷烟树。佳境莫生分别想，證前修、一例天堂住。

软尘影，漫回顾。
兀兀
丁鹤年（元代）

数茎白发镜中新，兀兀穷年愧此身。
万里云霄双倦羽，千寻江此一穷鳞。
望乡薄暮凭西日，去国中宵礼北辰。
客路渐遥身渐老，此生何以报君亲。
杭州送裴大泽赴庐州长史
李白（唐代）

西江天柱远，东越海门深。去割慈亲恋，行忧报国心。

好风吹落日，流水引长吟。五月披裘者，应知不取金。
次韵何子楚食樱桃
沈与求（宋代）

轻衫骏马飞弹丸，上林花开纷绣团。
御廚赐笋未解箨，山樱亦复登金盘。
宗庙荐新勤玉路，凡果纷纷不论数。
风清日美雨丝收，朱实烘春燃绿树。
筠笼采撷价万钱，北人羊酪雅所便。
自从燕罢曲江曲，五湖十载身回旋。
已作孤蓬任流转，万颗徒劳野人献。
故无清梦大明宫，醉倚酡颜浮玉碗。
病起怀陈道人
周孚（宋代）

卧病久不出，四郊霜叶红。摧颓元属我，鲜健不知翁。

莫惜书频寄，深思酒一中。移心未得法，君去亦匆匆。
石版歌
李咸用（唐代）

云根劈裂雷斧痕，龙泉切璞青皮皴。直方挺质贞且真，

当庭卓立凝顽神。春雨流膏成立文，主人性静看长新。

明月夜来回短影，何如照冷太湖滨。
放船二首 其一
朱熹（宋代）

浩荡清江水，依微绿树风。解维春雨外，弭棹夕阳中。

江草生新径，岩花点旧丛。诗翁不愁思，逸兴莽何穷。
车田菉竹
吴捷（明代）

淇园曾诵昔人诗，胜地相逢岂易期。曲径拗风回紫陌，疏林筛月落清池。

云梳凤尾淩高节，雨拔龙孙接矮枝。好景不争车马到，名人赏识当题碑。
不饮
葛立方（宋代）

蒲团藜杖屋三间，世故真成触与蛮。
但有云山供送目，沈无尊酒亦开颜。
吴宫雪伫鹤翎散，历社风荷象鼻弯。
老子何曾持入梦，百年鼎鼎鬓毛班。
和杨仲轲春难度 其三
文同（宋代）

春难度。池浮花，墙拥絮。枕书睡，树阴午。日长几何万尺许。

春难度。
除夜
吴锡畴（宋代）

日月跳丸岁又除，书生作计太迂疏。
也知穷鬼难驱逐，郁垒神荼莫用渠。
别黄伯成
王庭圭（宋代）

常恐微言将遂绝，江南耆旧复知名。身从妙喜国中出，脚踏毗卢顶上行。

觉我向来闻道晚，识公真处大僧生。相思莫谓山川阻，千里同游聊□□。
风光阁
林淳（宋代）

万个琅玕照碧溪，翠萝苍木与云齐。山南山北皆春色，岂特风光在水西。
雪和苏长公原韵 其一
朱之蕃（明代）

瀌瀌飞霰竞秾纤，酒力难禁气转严。望入龙沙光夺月，齧来瀚转味非盐。

疑施白氎铺原野，喜露黄绵射屋檐。遥忆江南春信早，草痕融冻茁新尖。
偶作五首 其五
贯休（唐代）

君不见金陵风台月榭烟霞光，如今五里十里野火烧茫茫。

君不见西施绿珠颜色可倾国，乐极悲来留不得。

君不见汉王力尽得乾坤，如何秋雨洒庙门。铜台老树作精魅，金谷野狐多子孙。

几许繁华几更改，唯有尧舜周召丘轲似长在。坐看楼阁成丘墟，莫话桑田变成海。

吾有清凉雪山雪，天上人间常皎洁。茫茫欲火欲烧人，惆怅无因为君说。
金山江天阁漫兴（三首）
王叔承（明代）

夭堑悠悠尔奈何，大江南北自沧波。
壮怀莫遣神龙笑，千古斜阳钓艇多。
南歌子·风动槐龙舞
佚名（宋代）

风动槐龙舞，花深禁漏传。一竿红日照花砖。走马晨晖门里、快行宣。百五开新火，清明尚禁烟。鱼符不请便朝天。醉里归来疑是、梦游仙。
更次来韵寄鲁望
皮日休（唐代）

萧萧红叶掷苍苔，玄晏先生欠一杯。

从此问君还酒债，颜延之送几钱来。
凌虚台
张舜民（宋代）

岐山四合与台平，半露园林叶未成。是处芳菲皆可惜，晚来风雨太无情。

山川不改秦云色，宫室长悬陇水声。唯有故园终不见，仓庚黄鸟向人鸣。
义合寺二首 其一
徐瑞（宋代）

峭壁空翠湿，幽林烟霏清。峰巅忽长啸，疑是孙登声。
句
释惠崇（宋代）

旷野行人少，长河去鸟平。
东轩
陆游（宋代）

榴花零落满苍苔，薝卜忘忧亦已开。
湖海片帆先已具，少安无躁待秋来。
送僧游西湖归永嘉
郑思肖（宋代）

大地疮痍痛正新，南归不避雪纷纷。柳边人忆一湖锦，松下僧闲九里云。

熟路有缘家易到，空经无字世难闻。菖蒲涧水濯双足，雁荡山巅曝夕曛。
哭同年友冯校书
周南（宋代）

叔常双骭骨，客死汉江中。
忆昨烦忧甚，知吾友道穷。
远游那知已，即愿得纯终。
他日论巴产，东西有二冯。
西湖筵上赠胡侍郎
范仲淹（宋代）

官秩文昌贵，功名信史褒。
朝廷三老重，乡党二疏高。
涯业尽图籍，子孙皆俊髦。
西湖天下绝，今日盛游遨。
夜飞鹊
张炎（宋代）

为明月明年佳话云。

林霏散浮暝，河汉空云，都缘水国秋清。绿房一夜迎向晓，海影飞落寒冰。蓬莱在何处，但危峰缥缈，玉籁无声。文箫素约，料相逢、依旧花阴。

登眺尚余佳兴，零露下衣襟，欲醉还醒。明月明年此夜，颉颃万里，同此阴晴。霓裳梦断，到如今、不许人听。正婆娑桂底，谁家弄笛，风起潮生。
咏大
孔平仲（宋代）

观水宣尼志，歌风汉祖篇。鹏抟九万里，椿寿八千年。

老子能谈九，唐尧亦法天。旅獒宜自戒，魏瓠不胜坚。

西域瓜如斛，东山栗比拳。周蒿芟作柱，舜竹截为船。

鲁语讥居蔡，邠诗咏献豜。雷声当拟圣，人迹谩疑仙。

宝训书传百，真乘界说千。弓闻阳虎窃，鼎自郜城迁。

冯异依乔木，刘公受一钱。小鲜无挠国，多稼最宜田。

骨有专车异，珠求径寸圆。瘿垂惊瓮盎，雹下骇杯棬。

船泛银山浪，琴操急雨弦。恐时心缦缦，卧处腹便便。

公罢三名府，官防五在边。从容隐朝市，指顾奠山川。

已识古今体，且知天地全。介圭催入觐，夏屋示优贤。

金印悬如斗，神毫运若椽。安荣可长享，儒效照青编。
翠涛携诸子游瞻云阁有作见寄遥荅
王夫之（明代）

嘉游成畴昔，企叹奄方今。金闺郁龙种，玉山宛鸾吟。

迟向深秋兴，摇荡先春心。足知襟带敞，遂及松桧阴。

大云峙霜萼，虚室函霄岑。缅彼鹤上客，所怀玉浆斟。

声息坠人间，羁绁逮幽林。无乃大还诀，犹为陆海沈。

宁含衣中珠，抚兹弦外琴。天问固难酬，孤心还自谌。

愿言云关闭，勿惊雪发侵。
茂德行亟不及作昭礼书姑此问讯
赵蕃（宋代）

忆昔相从初，二十更三年。
别日更莫纪，少壮成华颠。
中间何不更，匪但岁月迁。
几寻长安居，莫访新市船。
尺书且难寄，再面端何缘。
今晨大阮来，倒屣不待前。
问君比安否，谈君语蝉连。
短发尚短褐，青箱保青毡。
吾人相从初，情与兄弟肩。
兰陵折梅赠，虞山听鸡眠。
如何一分首，遂作胡越然。
诗以道所怀，宁写宣城笺。
寄云巢
罗椅（宋代）

芰制荷衣不御寒，古人持以傲罗纨。
隐虽有味非中道，出本地心始耐看。
钓濑不妨侵帝坐，跨鲸何似对金銮。
先生出手前贤上，莫恋松风十二盘。
题张野人园庐
孟浩然（唐代）

与君园庐并，微尚颇亦同。耕钓方自逸，壶觞趣不空。

门无俗士驾，人有上皇风。何处先贤传，惟称庞德公。
走笔奉酬正夫即次元韵
沈辽（宋代）

乐府古有行路难，但悲白发怜朱颜。时命多向贤才悭，诘屈不平万世间。

壮心欲驰步辄跚，试出锋颖官已瘝。中心忽忽惓且烦，不如归去江海闲。

要悬大刀数抚镮，何陋九夷与八蛮。自顾鄙性疏且顽，谁能随时事黠奸。

从来多病筋力孱，正当落魄卧深山。敝庐数椽粗可跧，安居里巷锁重关。

终日无人践茅菅，冠带不修衣袂黫。高歌一曲舞云鬟，比邻有酒时见颁。

春风秋月与我闲，夜静佩玉鸣珊珊。高人逸士或往还，蓬舟自访来前湾。

行歌红药与香兰，已憎俗物近尘寰。一身萧然念早鳏，髭须憔悴半已斑。

谁能更问秃与鬝，旦听溪水声潺潺。强来为吏腰少弯，幸读君诗锦绣篇。

相望郁郁何可删，君岂久居五两纶。
夜课
王箴舆（清代）

至老不相放，床头烂卷书。呼童乞火后，共妇剪衣初。

夜气通灵府，清声入碧虚。陶家懒惰子，责让复何如。
水调歌头（张茶马□□生日六日十八立）
魏了翁（宋代）

轻露氵龠残暑，蟾影插高寒。团团只似前夕，持向老莱看。九＿团开父算，六甲更逢儿换，梧竹拥檀栾。都把方寸地，散作万云烟。

锦边城，云间戍，雪中山。风流老监在此，忧顾赖渠宽。天上玉颜合笑，堂上酡颜如酒，家国两平安。又恐玉川子，茗＿送飞翰。
喜迁莺（守岁）
史浩（宋代）

雪消春浅。听爆竹送穷，椒花待旦，系马合簪，鸣鸦列炬，几处玳筵开宴。介我百千眉寿，齐捧玉壶金盏。最奇绝，是小桃新坼，争妍粉面。

女伴。频告语，守岁通宵，莫放笙歌散。酒晕朝霞，寒欺重翠，却忆凤屏香暖。笑拂满身花影，遥指珠帘深院。待到了，道一声稳睡，明年相见。
北行杂咏 其二
六十七（清代）

浓云苍雾白茫茫，一路花梢滴露香。未信鸡笼真积雪，晓来先试北风凉。
病疮
白居易（唐代）

门有医来往，庭无客送迎。病销谈笑兴，老足叹嗟声。

鹤伴临池立，人扶下砌行。脚疮春断酒，那得有心情。
庐溪谒周濂溪祠
陈天资（明代）

庭草青青照昔年，图书千载发幽传。几回独上萍江望，风定光生月满川。
用厚后弟强甫韵
刘克庄（宋代）

不腆先畴与破庵，在汾水曲管岑南。
幽栖晚节巢林一，戆草当年及□三。
酒甕有期春共酌，书囊无底晓犹谈。
吾惽紫气难瞻瞩，未暇攀迎柱下聃。
胡东原香锦亭
白玉蟾（宋代）

东皇剖破勾芒腹，锦心绣肠香馥郁。
绛都风雨僝僽春，花魂无馥自精神。
黄鹂初唤柳开眼，海棠枝上春烟暖。
离出一点两点红，墙头红腮微笑风。
东原去后花无馥，春工亦懒施机杼。
亭前忽遇诗酒仙，花亦喷出些龙涎。
风催雨趱花不辨，满庭芬芳生烂熳。
牡丹吐火花欲然，日将锦绣铺苔毡。
诗狂梦与花神饮，酒醉不与花神寝。
酒阑令我忆东原，花木虽在人恻然。
此诗终不为花作，惆怅东原此丘壑。
而今赏花不见人，但见蜂蝶飞闲亭。
牵情引
许篈（明代）

熊州楼观飞云外，白简霜威凌皂盖。
组练三千引绣衣，罗裙二八鸣珠带。
九华之帐香氤氲，寂寂琼楼午夜分。
苎里佳人娇荐枕，巫山仙子渺行云。
牵情梦罢看归路，别恨迢迢隔烟雾。
妾心苦作藕中丝，郎意何如荷上露。
锦水东西杨柳新，往来愁杀断肠人。
欲将心事寄青鸟，芳草年年空复春。
南至前一日蒋君伯禄携山谷草字来示上有南轩题跋亦南至前一日异哉
家铉翁（宋代）

羲之趁姿媚，鲁公尚气节。黄家妙画兼数体，圜转之中有卓绝。

天涯明日一阳生，茅斋孤坐昼掩门。有客袖示三四纸，如睹天上五色云。

嗟余老矣岂能事书法，有会心处赏之不能辍。此书当与造化侔，生意浩然不可遏。
沙定峰喜予归里叠韵见赠奉答
曹禾（清代）

君归枌树里，我出帝王州。各有千秋事，谁争万户侯。

相看惊鬓发，此会足春秋。莫洒忧时泪，中年不任愁。
大风不能出户
陆游（宋代）

昨日欲出病见留，今日可出风复作。
室虚窗白炉火暖，闭户幸复图书乐。
一杯淡粥饱则已，下箸岂复思藜藿。
山禽念我太寂寥，故作叩门声剥啄。
刘莘老
苏轼（宋代）

江陵昔相遇，幕府称上宾。
再见明光宫，峨冠挹搢绅。
如今三见明，坎坷为逐臣。
朝游云霄间，欲分丞相茵。
暮落江湖上，遂与屈明邻。
了不见喜愠，明岂真可人。
邂逅成一欢，醉语出天真。
士方在田里，自比渭与莘。
出试乃大谬，刍狗难重陈。
岁晚多霜露，归耕当及辰。
方洲八景八首 其五 稻畦垂颖
张宁（明代）

农人告方及，秋事忽已成。黄云被田野，白日寒光晴。

父老喜丰年，鼓缶过我行。平生任经理，对此馀深情。
同士鹄贤甫三水夜泊
欧大任（明代）

青枫习习三江口，旅泊欣逢二妙才。客梦偶随浈水去，塞鸿新度蓟门来。

孤城闭月秋砧急，野戍临江晓角催。跃马听鸡还此日，十年奔走在天涯。
绍兴亲享明堂二十六首
佚名（隋代）

耳听鋗玉，目瞻熉珠。
乐人周奏，们参汉图。
神人来况，天地同符。
亦既见帝，王心则愉。
禅人并化主写真求赞
释正觉（宋代）

舌头肉一脔，口唇皮两片。
有时说道谈禅，忽地轰雷掣电。
万机影销，一色功转。
本来无物镜非台，胡汉不痕何所见。
闻王若愚除桂帅
邹浩（宋代）

鸾台凤阁并门居，同荷先皇奖眷殊。谏草悠悠空皎日，年华忽忽几青蒲。

朝廷择帅君来越，乡里容身我念吴。万事循环总如此，目前何必较荣枯。
春雪
缪鉴（元代）

撩乱春风作阵飞，晓来馀片尚难披。
细看山色空明处，应似乾难混沌时。
一转阳和回土胍，十分清气人诗脾。
芒鞋趾碎琼瑶窟，间着梅花总不知。
西江月 廿一史弹词第八段说五代十国下场词
杨慎（明代）

千古伤心旧事，一场谈笑春风。残编断简记英雄。

总为功名引残。

个个轰轰烈烈，人人扰扰匆匆。荣华富贵转头空。

恰似南柯一梦。
留别粤中诸子
释今覞（明代）

江岸杨花已满林，片帆遥指古田阴。长途未习蛮溪语，别舫偏怜粤客吟。

閒按水程寻古驿，静依沙渚数栖禽。浮生踪迹真如幻，不用骊歌百感深。
挽孙谦伯二首
洪咨夔（宋代）

文妙生花笔，名成唤雪书。
处家贫似富，应物密如疏。
荐墨交黄绶，荣光照板舆。
出门车折轴，天理竟何如。
与高紫微雪溪饯客虽已预盟然坐次予每居上为
岳珂（宋代）

碧梧正耐雪溪秋，况是西风送客舟。
华宴虽思奉婪尾，粗官何敢作遨头。
达尊谅识诗囊意，负约仍输酒斛筹。
想见尊前列红袖，可怜无分听梁州。
西斋杂咏六首 其三 竹
刘安上（宋代）

繁枝喜删除，劲节见独立。灌溉未逾浃，新笋已戢戢。
【南吕】阅金经·春
徐再思（元代）

紫燕寻旧垒，翠鸳栖暖沙。一处处绿杨堪系马。他，问前村沽酒家。秋千下，粉墙边红杏花。
寄上金陵马右丞
林逋（宋代）

尽道次公当入相，江湖那肯久迟徊。
西湖春物空凝意，犹望方舟尝胜来。
和程肖琴同年适五十述怀二首 其二
曹家达（清代）

苍狗白云无可记，当年赵李倏经过。名心已断天涯石，别梦难经相见坡。

结想华亭皆鹤唳，吹愁羌笛感羊那。嗟予正是肩随侣，半百年光托逝波。
答汪桐阳所和觉衰四首 其三
朱晞颜（宋代）

人生具两眼，自可观奇书。奇书苦易尽，两眼光有馀。

天上何早计，盗我明月珠。因书渐废眼，因眼书益疏。

眼废心自明，书废贤亦愚。但当减思虑，朝夕痛扫除。

倦来枕书卧，莫为看花驱。
捣练子
顾信芳（清代）

云漠漠，水溅溅。短棹夷犹破晓烟。疏柳断桥迷翠霭，一川风雨暮秋天。
送僧偈
释普济（宋代）

云遮剑阁三千里，水隔瞿塘十二峰。
拌擞屎肠都说了，莫教错过瓮为钟。
杜秀才画立走水牛歌
顾况（唐代）

昆仑儿，骑白象，时时锁著师子项。奚奴跨马不搭鞍，

立走水牛惊汉官。江村小儿好夸骋，脚踏牛头上牛领。

浅草平田攃过时，大虫著钝几落井。杜生知我恋沧洲，

画作一障张床头。八十老婆拍手笑，妒他织女嫁牵牛。
葛仙宅
胡融（宋代）

仙翁卧云日，种松药炉东。
千载鳞鬣古，突兀成老龙。
蜕骨入霄汉，横身饮长风。
上有玄鹤巢，下有白蚁宫。
先生昔羽化，鸡犬尽凌空。
如何刀圭妙，失此十八公。
杂咏一百首·婴臼
刘克庄（宋代）

贤矣两家臣，存孤极苦辛。
后来有曹马，亦是受遗人。
赋得欲晓看妆面
吴融（唐代）

胧胧欲曙色，隐隐辨残妆。
月始云中出，花犹雾里藏。
眉边全失云，额畔半留黄。
转入金屏影，隈侵角枕光。
有蝉隳鬓样，无燕著钗行。
十二峰前梦，如何不断肠。
谢人惠笋
葛胜仲（宋代）

箨龙初萌豹文点，味阙盘飧心正慊。二公好事为髡锄，一日分甘香掩冉。

小靳全胜沈道虔，纵取何殊范元琰。趣令庖宰事烧煮，未怕旁人呵聚敛。

白醪赤米最相称，紫蓼绿葵当少贬。验长须知韩老嗜，称冤却笑卢仝俭。

遥怜萌出盛家林，岂不怀归畏官检。愿君继饷走舆隶，莫遣烟篁拂崖广。
度柯冲岭
洪亮吉（清代）

屋前童失声，屋后山起立。尤愁沙石滑，空处不置级。

斜晖初没水，行客势转急。君看厓上树，迅羽亦不集。

飞腾如猿猱，我仆愧难及。明星三两颗，天已逼斗笠。

石罅出一门，雷霆复相袭。时时凉沁体，衣袂宿雨湿。

过岭望九华，凌空向予揖。
题元真观屋壁二首 其二
苏泂（宋代）

冬青干已老，柏树亦萧萧。紫殿岁年远，黄冠早晚朝。

井甘邻共汲，食寡腹常枵。永夜看河汉，仙人似见招。
高宗皇帝贤训终编锡赉进诗
程珌（宋代）

红云一朵金炉烟，黄伞亭亭午漏傅。
龙床犹御金华殿，方进群漏读宝编。
编中并载神尧语，三十六年真复古。
祗今安用读遗书，卓然已复光前绪。
高皇当日济艰难，犹在经纶未备间。
今日山东河北地，百年膻去一朝还。
更有祖宗傅国玺，琢于元祐隆平际。
玉光射日篆云飞，今日煌煌登宝几。
高皇一笑在天灵，神孙今日再中兴。
锡与千秋万岁龄，甲兵洗尽年丰登。
群臣尚或呻佔毕，微臣但拱坳头立。
芳筵华秩及龙媒，亦拜聊翩自天锡。
更忆先朝彻讲馀，有臣曰轼感恩腴。
愿对紫薇花影下，试草招来赞普书。
今也梯航慕中夏，无复更待招来者。
微臣但摩千丈松，敬赓吉甫中兴雅。
寄内
李纲（宋代）

南迁道远不相携，锦字还嗟雁到迟。
玉臂云鬟同夜月，绣屏金鸭独香帷。
诸儿应解勤修习，稚女遥怜弄喔咿。
何日得归同隐志，孟光举案定齐眉。
行吟二首
梅尧臣（宋代）

持辔趋代北，妄意希名马。
代北马如云，由来重取舍。
王官待才能，高下不苟且。
行都未修饬，黄金谁变瓦。
吾当保吾真，甘归事田野。
贺新凉侨寓吴霞沧浪亭，与王子梅诸君谈艺
龚自珍（清代）

一棹沧浪水。一行行、淡烟疏柳，平生秋思。多谢江东风景好，依旧美人名士。

有老衲、高谈奇字。使我吴天诗料阔，策蝌文、蜾扁三千事。

古香馤，在肝肺。

一箫我漫游吴市。傍龛灯、来称教主，琉璃焰起。

病蝶凉蝉狂不得，还许虎丘秋禊。看磨墨、人低双髻，绝胜山东驴子背，惨邮亭、麦饭黄沙里。

掷笔罢，傲吾子。
约同僚游佳阴
冯伯规（宋代）

老木垂垂绿覆栏，栏前仿佛见山□。
尽教富贵饶公等，未许林泉□数廉。
次韵姜邦桀见访留赠三诗 其三
张镃（宋代）

何曾一事扰中扃，醉便投床梦亦清。书卷犹嫌旧时习，未能熟处放教生。
江村荷恩放回呈伯顺奉常启泰征君
茅元仪（明代）

追锋车上雪皑皑，犹似当时特召来。
分死只如辽左去，重苏犹得故人哀。
余生羞过荆轲里，退士何心乐毅台。
但负圣明兼负友，鸿飞天外尚徘徊。
送吴尚之太史谒告归桐城
袁宗道（明代）

与君三载游燕市，方内共结烟霞侣。清夜焚香礼法王，临风挥麈谈玄理。

君今拂衣归皖城，伊人遥在江水滨。一片素心向谁吐，三车疑义向谁论。

万事无如归去好，有足何妨蹈三岛。看君匹马度春明，使我心飞邯郸道。
喜雨歌
陆游（宋代）

不雨珠，不雨玉，六月得雨真雨粟。
十年水旱食半菽，民伐桑柘卖黄犊。
去年小稔已食足，今年当得厌酒肉。
斯民醉饱定复哭，几人不见今年熟！
落花
何应龙（宋代）

南浦云归春亦归，绿杨枝上鸟空啼。
落花满地无人管，一半和香作燕泥。
寄鍊上人山房石上梅甚奇
许天锡（明代）

一栗禅林傍古台，洞门长为锁苍苔。山头旧雨何人到，石上寒梅几度开。

龛壁光知江月上，塔轮鸣听海风来。八千里外常飞梦，疑我前身是万回。
育王塔
易士达（宋代）

谁向鄞江立法门，育王钟鼓振朝昏。
阎浮八万四千塔，应合相推此塔尊。
客中感怀十首 其六
江源（明代）

夜深搔首叹飞蓬，十载长安似梦中。山上有山归未得，南随越鸟北燕鸿。
郊庙歌辞。祭太社乐章。肃和
佚名（唐代）

后土凝德，神功协契。九域底平，两仪交际。

戊期应序，阴墉展币。灵车少留，俯歆樽桂。
过管敬伯司马大梁
何家琪（清代）

奇才一表动长安，更走边关气郁盘。百战余勋付奴辈，中兴大笔出衙官。

沙驱地转河声疾，日射天孤塔影寒。自古中州云物盛，与君同上吹台看。
出城马首望西山 其三
区大相（明代）

芳郊草色欲浮空，处处垂杨隐梵宫。信马独行随所适，帝城春在雨花中。
晚春
李兼（唐代）

筠窗幽独静亡邻，坐睡从吾一欠伸。
绿树清圆宜静昼，孤花寂寞照馀春。
时拈柏子烧铜鼎，旋碾茶团瀹玉尘。
在昔刍尧犹足采，独惭无用养闲身。
春日述怀
王苹（清代）

泉头十九年前住，试看垂杨大几围。犹是只鸡招近局，依然山鸟怪儒衣。

诗如上水船难进，身似沾泥絮不飞。屈指年华竟虚掷，从前悔未买渔矶。
夏日六言四首 其三
陆游（宋代）

溪涨清风拂面，月落繁星满天。数只船横浦口，一声笛起山前。
以诗句咏梅·暗香浮动月黄昏
方蒙仲（宋代）

但见白硙硙，香从何处来。
广寒异人世，莫是桂花开。
和李徽之正议
范纯仁（宋代）

致主唯将盛德临，世推文定总朝簪。先门自昔蒙知早，开阁当时用意深。

功业所存皆国计，忠贤有后见天心。冢卿耆德承家庆，福寿康宁映古今。
百丈潭
陈岩（宋代）

目观溶溶眩水精，耳根虩虩受雷声。
一杯更吸潭间味，并要胸中领此清。
襄阳道中望鹿门山
华镇（宋代）

庞公昔避世，全家入翠微。空遣山下路，不知今是非。

高风久寂寥，世路谁与归。山头日欲落，搔首重依依。
前日从赵漕饮因得遍观所藏书帖之富既戏成三
张栻（宋代）

乌云夭矫天欲雨，虚堂美荫共徜徉。
开奁百轴惊传玩，更觉人间六月凉。
感旧
杨文照（清代）

琵琶未解《郁轮袍》，三月春深一径蒿。记得年时新过雨，落花零乱紫樱桃。
希夷先生睡岩前新凿五龙池诗五首 其一
邓云霄（明代）

今古三更梦，乾坤一撮尘。君看长睡者，元是独醒人。
菊花
董嗣杲（宋代）

篱东佳友手曾删，莫把南山醒眼看。
荒径可供元亮采，落英惟许屈平餐。
艳钟金气中分晚，香袅清霜独傲寒。
谁插满头开笑口，翠微亭北倚阑干。
夏日登瀑顶寺因寄诸知己
孟贯（唐代）

曾於尘埃望，此景在烟霄。
岩静水声近，山深暑气遥。
杖藜青石路，煮茗白云樵。
寄语为郎者，谁能访寂寥。
眼儿媚 怀远，代人作
商景兰（清代）

将入黄昏枕倍寒。银汉指阑干。半轮淡月，一行鸣雁，云老霜残。

半著飘英风自扫，小院掩双镮。离情难锁，迢迢江水，何处关山。
丁亥闰五月十日回自真圣道坊车中记事
程珌（宋代）

列障罗屏合，回泉玉带环。
外容三肘密，中着十洲宽。
天意驱蹲虎，人心见圣蟾。
烦君招旧隐，来此共潺湲。
念奴娇·海角怀人
程大昌（宋代）

海角怀人，长误喜、籁籁敲帘风竹。命驾翩然，谁信道、不怕溪山回曲。榻拂凝尘，香笼清宴，尘柄从挥玉。好音闻耳，慰心何啻跫足。犹记一桂专秋，创开殊选，倒峡馀词力。往事茫茫十换岁，却共天涯醽醁。已分成翁，翘观赐带，上拥通仙录。休贪泉石，贤台闻用金筑。
寄题李德修通判宣城隐舍二首仍次其韵 其一 风月堂
刘一止（宋代）

官身宁为倦知还，自忆青山对白间。有月有风俱是客，爱诗爱酒可能闲。
陈物初清晖堂
危素（元代）

尊师家世华山陈，新筑高堂古涧漘。临水每同鸥结社，采花閒涧鹿为邻。

窗通晴旭排高树，帘卷秋风暗绿筠。振屐梯山烟淰淰，缚船登濑石粼粼。

凤衔春色颁真诰，龙吐霞光夹羽轮。阴洞■中云似塔，白厓奔处雪如囷。

拂衣兰草已多碧，在眼楸花无数新。钟磬撼林群鹤唳，丹砂贯井毒蛟驯。

张公昔者来归隐，陆子前朝此问津。烟雨晦明真若画，山川灵怪岂无神。

未应芝岭终辞汉，可是桃源不记秦。我欲从今就君住，定侃东海卷黄尘。
答杨辟喜雨长句
欧阳修（宋代）

吾闻阴阳在天地，升降上下无时穷。
环回不得不差失，所以岁时无常丰。
古之为政知若此，均节收歛勤人功。
三年必有一年食，九岁常备三岁凶。
纵令水旱或时遇，以多补少能相通。
今者吏愚不善政，民亦游惰离於农。
军国赋敛急星火，兼并奉养过王公。
终年之耕幸一熟，聚而耗者多於蜂。
是以比岁屡登稔，然而民室常虚空。
遂令一时暂不雨，辄以困急号天翁。
赖天闵民不责吏，甘泽流布何其浓。
农当勉力吏当愧，敢不酌酒浇神龙。
丙戌五月朔閒坐偶成
陈著（宋代）

石火光中见岁华，溪云深处寄生涯。
诗书屋下无嬉具，桑竹窗前有美花。
拗境日增多活愧，嚣尘天与一贫遮。
乾坤自隘乡邻好，犹得开门守故家。
月下弹琴记集句诗二十首 其二
李桢（明代）

魂归溟漠魄归泉，却恨青娥误少年。自是桃花贪结子，只应梅蕊故依然。

风流肯落他人后，哀乐犹惊逝水前。何事黄昏尚凝睇，孤灯挑尽未成眠。
题秘书王迪城北池亭
钱起（唐代）

子乔来魏阙，明主赐衣簪。从宦辞人事，同尘即道心。

还追大隐辞，寄此凤城阴。昨夜新烟雨，池台清且深。

伏泉通粉壁，迸笋出花林。晚沐常多暇，春醪时独斟。

西南汉宫月，复对绿窗琴。
送洪彦章致仕还括苍
郑文康（明代）

壮年游宦晚年休，落尽红颜渐白头。别郤江湖风浪险，扁舟归去入安流。
庭柏
沈辽（宋代）

郁郁庭下柏，何年移此栽。虽然失地性，本自凌云材。

不复鸾凤集，空馀鸟雀来。谁为许长史，拔宅去尘埃。
十亩
岳映斗（清代）

闲闲十亩桔槔颠，火映荒篱倦鸟还。畦碧偶惊秋水至，人稀疑数晓星悬。

颠狂骨性由来有，放浪乾坤此地偏。咫尺玉泉登顿少，镜中烟雨海天连。
普融平和尚赞
释宗杲（宋代）

示无作相，击涂毒鼓。
行无缘慈，诛佛诛祖。
如是见得普融，妙喜未敢相许。
直下来也，如龙似虎。
一槌打破太虚空，至今一缺无人补。
秋思
陆游（宋代）

露浓压架葡萄熟，日嫩登场罢亚香。
商略人生如意事，及身强健得还乡。
和令狐相公初归京国赋诗言怀
刘禹锡（唐代）

凌云羽翮掞天才，扬历中枢与外台。相印昔辞东阁去，

将星还拱北辰来。殿庭捧日彯缨入，阁道看山曳履回。

口不言功心自适，吟诗酿酒待花开。
寄大尹邵文明
贺钦（明代）

长官辞县赋归来，独爱幽花手自栽。何日一樽同笑傲，东篱饱看带霜开。
庚子冬望雪二首
陈造（宋代）

陇麦枯时雪意浓，可堪新日已曈。
因循度腊无三白，孤负明年饱二红。
一斛珠
张元干（宋代）

一枝冰萼。鬓云低度横波约。醉扶曾罥乌巾角。长是春来，肠断扶钗落。
罗衣乍怯香风薄。夜深花困遮垂幕。不堪往事寻思著。休问尊前，客恶主人恶。
湖南江西道中十首
刘克庄（宋代）

去年冬至投僧寺，今岁阳生宿店家。
独夜无人堪晤语，青灯相对结寒花。
郴守丁端叔以九日诗至次韵奉酬
陈傅良（宋代）

十年不见寻常事，九日相违咫尺间。
橙蟹渠能追胜赏，藙牲孰与奉慈颜。
逝将酒坫更酬酢，乍可诗简略往还。
新将适闻临遣罢，鹿头吾待望吴山。
题笔架山积翠楼
白玉蟾（宋代）

万顷平田指掌间，松梢直上与檐干。
云粘暮色月华湿，树颤秋声天籁寒。
窗外好山千翡翠，屋头修竹万琅玕。
楼中啸罢玉龙去，浩荡天风生羽翰。
句
陈孔硕（宋代）

南民何德辱公忧，六辔周遭死始休。
泛舟观桃花
陆游（宋代）

种桃亦解比封君，世故纷纷寂不闻。
九转金丹应已熟。
全家仙去隐红云。
远师
白居易（唐代）

东宫白庶子，南寺远禅师。
何处遥相见，心无一事时。
浪淘沙（王宰母生日，寓居道州，勉其来富州）
高登（宋代）

璧月挂秋宵。丹桂香飘。广寒宫殿路迢迢。试问嫦娥缘底事，欲下层霄。

兰玉自垂髫。拜命当朝。神仙会里且逍遥。分取壶中闲日月，来伴王乔。
呈仲至
韩淲（宋代）

雪片才飞冬已深，诗家何在索沉吟。轩裳纵好从他意，笔砚虽荒尚此心。

细拨炉灰空自处，缓回溪棹合相寻。腊前年后梅多少，愁绝孤山处士林。
吕丞相挽诗二首
刘子翚（宋代）

黄发三朝老，勤劳险阻中。
十年流马策，一日断鳌功。
汛扫乾坤静，扶持庙社隆。
璜溪今寂寞，仿佛见英风。
法曲－美列圣，正华声也
白居易（唐代）

法曲法曲歌大定，积德重熙有馀庆。永徽之人舞而咏，

法曲法曲舞霓裳。政和世理音洋洋，开元之人乐且康。

法曲法曲歌堂堂，堂堂之庆垂无疆。中宗肃宗复鸿业，

唐祚中兴万万叶。法曲法曲合夷歌，夷声邪乱华声和。

以乱干和天宝末，明年胡尘犯宫阙。乃知法曲本华风，

苟能审音与政通。一从胡曲相参错，不辨兴衰与哀乐。

愿求牙旷正华音，不令夷夏相交侵。
夜行船
孙浩然（宋代）

何处采菱归暮。隔宵烟、菱歌轻举。白苹风起月华寒，影朦胧、半和梅雨。脉脉相逢心似许。扶兰棹、黯然凝伫。遥指前村，隐隐烟树，含情背人归去。
偈颂十二首
释如净（宋代）

斩鲸龙头角，截虎豹爪牙。
烂泥团受用不尽，踏著刺方见作家。
谁在画楼沽酒处，相邀来喫赵州茶。
酬别盱眙杜舆
贺铸（宋代）

君希谢太傅，筑室卧东山。
应携玉人去，为问何时还。
扁舟欲之东，霜落江潮悭。
难从京口渡，且转广陵湾。
与君合复离，悦若愁梦间。
婴疾再寒暑，医师怜我顽。
颓龄未遽尽，解组誓投闲。
幽岩有芳桂，晚岁约同攀。
书墨竹
毛珝（宋代）

伯夷有宿世契，子猷结千古交。烟外三叶五叶，雨中一梢两梢。
岁三日插柳
洪适（宋代）

欲教垂柳匝池台，寻觅长柯处处栽。待得成阴身益老，攀条能有几番来。
临江仙
史浩（宋代）

忆昔来时双髻小，如今云鬓堆鸦。绿窗冉冉度年华。秋波娇殢酒，春笋惯分茶。

居士近来心绪懒，不堪老眼看花。画堂明月隔天涯。春风吹柳絮，知是落谁家。
眼儿媚
黄机（宋代）

粉墙朱阁映垂杨。晴绿小池塘。东风扬暖，单衣初试，昼日偏长。

逢松两鬓飞云影，钿合未梳妆。阑干侧畔，闲抛荔子，惊散鸳鸯。
又次韵宋茂叔送行五绝兼谢修叔
赵蕃（宋代）

送我归舟水一篙，更携佳语赆吾曹。
暮云真作江东去，不复沅湘诵楚骚。
寄义兴小女子
孟郊（唐代）

江南庄宅浅，所固唯疏篱。小女未解行，酒弟老更痴。

家中多吴语，教尔遥可知。山怪夜动门，水妖时弄池。

所忧痴酒肠，不解委曲辞。渔妾性崛强，耕童手皴厘。

想兹为襁褓，如鸟拾柴枝。我咏元鲁山，胸臆流甘滋。

终当学自乳，起坐常相随。
送章传道东归三十八韵
强至（宋代）

一日或数篇，数日哦一轴。
夫子之於诗，夜补昼不足。
长吟天地间，万象困题目。
天徒饱其才，而特馁其腹。
声名三十载，半百事场屋。
今年试春官，淡榜辄不录。
东风吹残花，客泪迸京毂。
回头谢青云，却抱来时玉。
河阳谒相公，每见辍饭沐。
赆金实空囊，礼遇骇僮仆。
遂游西诸侯，骑马度函谷。
长安寻素交，零落半丘木。
惟有终南山，相看似旧绿。
东李雅好客，既亲意转笃。
授馆如投家，晨杯继宵烛。
羸马残青刍，饥僮厌馀肉。
予方坐幕府，陷嫉苦流俗。
群吠耳且盈，介立趣颇独。
得君倍欢然，坦不置边幅。
论情虽云晚，闻谊固已夙。
二章初交锋，懦气令避缩。
自笑不量力，强和旋取衄。
从此遗形骸，留馔或脱粟。
有酒时招邀，共醉小轩竹。
论议到圣贤，道德富停蓄。
岂比篇章流，烟云绕心曲。
飘飖走边城，新禁察儒服。
戎帅不敢延，进退势俱触。
六月汗沾衣，几作穷途哭。
回来卧旅舍，所得不充欲。
乡思生秋蛩，轻装遽云促。
行当买淮田，晚岁谋退筑。
予材觉无庸，计虑亦既熟。
无资媚要权，与世背驰逐。
祗合从渔樵。胡为苟寸禄。
淮吴幸相望，有邻可容卜。
浩歌老吾生，争食任鸡鹜。
薄宦犹縻人，归飞羡黄鹄。
龙湖观人钓鱼
丘葵（宋代）

野客双蓬鬓，溪童一钓竿。
得鱼何与我，对境自成欢。
日暮欲归去，支筇更一看。
淡红千草烛，浓绿万花盘。
琴曲歌辞。风入松歌
皎然（唐代）

西岭松声落日秋，千枝万叶风飕飗。
美人援琴弄成曲，写得松间声断续。
声断续，清我魂，流波坏陵安足论。
美人夜坐月明里，含少商兮照清徵。
风何凄兮飘飉，搅寒松兮又夜起。
夜未央，曲何长，金徽更促声泱泱。
何人此时不得意，意苦弦悲闻客堂。
清都观
于革（宋代）

石坛雨洗月华新，白帢青藤曳履行。
老桧不知仙驭远，屋头犹带玉箫声。
偈颂七十八首
释正觉（宋代）

碧琉璃色水澄清，紫磨金光身莹明。
洗净方知不受垢，释迦老子此时生。
送少年禅师二首
贯休（唐代）

秀眉青目树花衣，一钵随缘智不知。

佛与轮王嫌不作，世间刚有个痴儿。

万水千山一鹤飞，岂愁游子暮何之。

古今此著无人会，王积新输更不疑。
张僧繇画胡僧看经
李彭（宋代）

苍崖倚天暝色起，风微槲叶藏猱子。老僧庞眉雪覆颧，梵音清远发皓齿。

向来万法出此经，行行春蚓纡黄纸。觌面相呈事俨然，归云欲渡前溪水。
五鼓入城
陆游（宋代）

道旁竹树露如倾，带睡悠悠十里行。
晓色未分烟尚重，压城楼阁已峥嵘。
春晴二首
郭印（宋代）

二月垂杨长绿柯，渔村春坞景融和。
沙边细浪摇芳藻，水上红云映绿波。
风袅钓丝时荡漾，日移花影更婆娑。
径须展此连鳌手，且向樽前醉倒歌。
安王
徐钧（宋代）

名器君司戒妄求，幸门一启国深忧。
请看三晋叨封后，便有田齐亦效尤。
古塔
陈良贵（宋代）

冈势盘盘耸碧空，何年古塔定方中。银河色映三山月，铁马声随五夜风。

七级开花悬汉表，千寻倒影挂楼东。未论佛语诸天近，且壮临淮巨镇雄。
破窗
宋无（元代）

藓画虫丝纸半无，雨分钱点入棂疏。秋风吹得青灯灭，萤火飞来照读书。
请游山之日于黎广文二首寺有万竹
刘学箕（宋代）

此君原不俗，幽趣逼苍官。
浊世三庚热，空山六月寒。
何尤怀抱三，便{左扌右监}水云宽。
敬请游盘日，追随杖履看。
送王西枢出镇郑圃八首之五
贺铸（宋代）

前日神州尹，声华掩赵张。
春风长有待，难树是甘棠。
抬荐商量
道禅师（宋代）

相见不扬眉，君东我亦西。
红霞穿碧落，白日绕须弥。
瑞鹧鸪 其三
辛弃疾（宋代）

胶胶扰扰几时休。一出山来不自由。秋水观中山月夜，停云堂下菊花秋。

随缘道理应须会，过分功名莫强求。先自一身愁不了，那堪愁上更添愁。